**ΕΡΩΤΗΣΕΙΣ - ΑΠΑΝΤΗΣΕΙΣ**

**Ερώτηση 1.** **Ο περιορισμός για συμμετοχή μόνο δύο προτάσεων ανά Σχολή ή Ερευνητικό Κέντρο πώς πιστοποιείται και ελέγχεται;**

**Απάντηση:** Κατά την υποβολή της πρότασης απαιτείται προσκόμιση εγγράφου από την Κοσμητεία της Σχολής ή το αρμόδιο όργανο του ΕΚ που να το βεβαιώνει.

**Ερώτηση 2.** **Ο περιορισμός για συμμετοχή μόνο δύο προτάσεων ανά Σχολή ή Ερευνητικό Κέντρο ισχύει και για την περίπτωση του συνδικαιούχου;**

**Απάντησ**η: Ναι. Ερευνητικό σχήμα μίας Σχολής ή ενός Ερευνητικού Κέντρου μπορεί να συμμετέχει κατ’ ανώτερο σε δύο μόνο προτάσεις μετέχοντας είτε ως συντονιστής δικαιούχος είτε ως συνδικαιούχος (ή σε μία, αν υπάρχει ήδη συμμετοχή σε έργο που χρηματοδοτείται από το Πράσινο Ταμείο - δες εξαίρεση στην ερώτηση 12).

**Ερώτηση 3.** **Για τα Ερευνητικά Κέντρα που είναι οργανωμένα σε επιμέρους περιφερειακές υπηρεσίες, Ινστιτούτα ή Μονάδες ισχύει ο περιορισμός των δύο προτάσεων ανά Ερευνητικό Κέντρο ή ανά επιμέρους οργανωτική μονάδα;**

**Απάντησ**η: Ο περιορισμός σε αυτή την περίπτωση ισχύει ανά Ερευνητικό Κέντρο και όχι ανά επιμέρους οργανωτική μονάδα (π.χ. ο ΕΛΓΟ «ΔΗΜΗΤΡΑ» μπορεί να συμμετάσχει με δύο μόνο προτάσεις, ή με μία αν κάποια περιφερειακή υπηρεσία του χρηματοδοτείται ήδη από πρόγραμμα του Πράσινου Ταμείου). Ως Ερευνητικά Κέντρα–Ινστιτούτα (Ε.Κ.- Ι.) στην πρόσκληση νοούνται τα του άρθρου 13α του Ν. 4310/2014 (Α’ 258), όπως ισχύει (<https://www.kodiko.gr/nomothesia/document/100926/nomos-4310-2014>)

**Ερώτηση 4. Επιτρέπεται συνδικαιούχος φορέας να είναι Μη Κυβερνητικές Οργανώσεις (ΜΚΟ);**

**Απάντησ**η: Οι ΜΚΟ που έχουν ιδρυθεί και λειτουργούν ως Σωματεία μη κερδοσκοπικά, Αστικές μη κερδοσκοπικές εταιρείες (ΑΜΚΕ), Κοινωφελή Ιδρύματα στην Ελλάδα, Σωματεία εργαζομένων στην Ελλάδα, Κοινωνικές Συνεταιριστικές Επιχειρήσεις (ΚΟΙΝΣΕΠ) και Συνεταιρισμοί Εργαζομένων, και που περιλαμβάνουν στους καταστατικούς τους σκοπούς την προστασία και διαχείριση του φυσικού και οικιστικού περιβάλλοντος ή/και την προστασία ειδών άγριας ζωής, χρηματοδοτούνται από το Πράσινο Ταμείο σε εφαρμογή άλλων διατάξεων, στο πλαίσιο άλλων Προσκλήσεών του και **δεν μπορούν να είναι συνδικαιούχοι** στη παρούσα πρόσκληση.

**Ερώτηση 5.** **Είναι υποχρεωτική η παραγωγή ειδικής σφραγίδας για το έργο;**

**Απάντησ**η: Η παραγωγή της σφραγίδας δεν είναι υποχρεωτική, ωστόσο, είναι απαραίτητο να αναγράφονται τα στοιχεία του έργου (τίτλος, πρόγραμμα, φορέας χρηματοδότησης) επί των πρωτοτύπων αποδείξεων που δεν εκδίδονται ηλεκτρονικά (π.χ. διόδια, μικρές αποδείξεις λιανικής), για να είναι επιλέξιμα τα ποσά τους. Η σφραγίδα διευκολύνει αυτή τη διαδικασία.

Υπενθυμίζεται ότι τα τιμολόγια **πρέπει να εκδίδονται ηλεκτρονικά** και να αναφέρονται στην περιγραφή τους τα ανωτέρω στοιχεία του έργου. Σε περίπτωση χειρόγραφων τιμολογίων, θα πρέπει να αναφέρονται από τον προμηθευτή/ανάδοχο τα στοιχεία του έργου.

**Ερώτηση 6.** **Αποτελεί κριτήριο αποκλεισμού η υπέρβαση των ποσοστών δαπάνης 10% για επιμίσθια, 20% για υποδομές, 5% για overheads και 50% χρηματοδότησης για χρήση από ερευνητικούς φορείς;**

**Απάντησ**η: Ναι. Τα ποσοστά των δαπανών για τις αναφερόμενες κατηγορίες δεν πρέπει να ξεπερνούν τα εν λόγω ποσοστά. Η υπέρβασή τους αποτελεί κριτήριο αποκλεισμού της πρότασης.

**Ερώτηση 7.** **Πώς εφαρμόζεται ο περιορισμός ότι «*οι ερευνητικοί φορείς θα πρέπει να λαμβάνουν τουλάχιστον το 50% της χρηματοδότησης βάσει του κατατεθέντος προϋπολογισμού*»;**

**Απάντησ**η: Σε περίπτωση συμπράξεων με μη ερευνητικούς φορείς, τουλάχιστον το 50% του συνολικού προϋπολογισμού θα πρέπει να διατίθεται σε πανεπιστημιακούς φορείς ή/και ερευνητικά κέντρα.

**Ερώτηση 8.** **Δίνονται κάπου τα αναλυτικά κριτήρια αξιολόγησης των προτάσεων;**

**Απάντησ**η: Όχι. Η σχετική αναφορά σε αναλυτικά κριτήρια στο αρχείο της πρόσκλησης πρέπει να αγνοηθεί.

**Ερώτηση 9.** **Η συμμετοχή, στο ερευνητικό σχήμα μίας πρότασης, μέλους ΔΕΠ άλλης Σχολής ή Ερευνητικού Κέντρου, συνιστά συμμετοχή του ως συνδικαιούχου;**

**Απάντηση:** Η συμμετοχή μέλους ΔΕΠ ως μέλος της ομάδας έργου σε μία πρόταση που την υποβάλλει Σχολή ή Ερευνητικό Κέντρο άλλο από αυτό στο οποίο ανήκει το μέλος ΔΕΠ, συνιστά συμμετοχή συνδικαιούχου (και άρα ισχύουν τα της απάντησης στο ερώτημα 2), εφόσον λαμβάνει μέρος με οικονοικό αντικείμενο. Αν η συμμετοχή του μέλους ΔΕΠ στην ομάδα έργου γίνεται αμμισθί (χωρίς επιμίσθιο ή αμοιβή ελεύθερου επαγγελματία), τότε η Σχολή ή το Ερευνητικό του Κέντρο δεν λογίζεται ως συνδικαιούχος.

**Ερώτηση 10.** **Πώς προσδιορίζεται η έννοια του «εξωτερικού συνεργάτη» σε μία πρόταση;**

**Απάντησ**η: Ως εξωτερικός συνεργάτης ορίζεται οποιοδήποτε φυσικό ή νομικό πρόσωπο (ερευνητής, ιδιώτης, εταιρεία, ένωση κ.λπ.) δεν αποτελεί μέλος της ομάδας έργου και καλείται να παράσχει υπηρεσίες στο πλαίσιο υλοποίησης του έργου, με αμοιβή, κατόπιν σχετικής πρόσκλησης/προκήρυξης (σύμφωνα με τις διατάξεις του ν.4412/16, όπως ισχύει). Η προκήρυξη μπορεί να είναι απευθείας ανάθεση ή διαγωνισμός, αναλόγως του ύψους της ανάθεσης.

Μέλος ΔΕΠ Πανεπιστημίου ή Ερευνητής Ερευνητικού Κέντρου διαφορετικού από το ίδρυμα του δικαιούχου συντονιστή (ή του συνδικαιούχου), ή ιδιώτης ερευνητής, μεταπτυχιακός φοιτητής, διδάκτορας, μεταδιδάκτορας κ.λπ. που αποτελεί εξ αρχής μέλος της ομάδας έργου, δεν λογίζεται ως εξωτερικός συνεργάτης.

**Ερώτηση 11.** **Πότε ένα έργο που υλοποιείται με χρηματοδότηση του ΠΤ κρίνεται ότι έχει ολοκληρωθεί;**

**Απάντηση:** Ένα έργο κρίνεται ολοκληρωμένο όταν έχει εξεταστεί το συνολικό φυσικό και οικονομικό του αντικείμενο και έχει κατατεθεί από το Πράσινο Ταμείο και η τελευταία πληρωμή στον δικαιούχο, ανεξάρτητα από την ημερομηνία λήξης που αναγράφεται στο Τεχνικό Δελτίο του έργου.

**Ερώτηση 12.** **Αν ένα Πανεπιστήμιο ή Ερευνητικό Κέντρο συμμετέχει σε έργο του μέτρου «ΚΑΙΝΟΤΟΜΕΣ ΔΡΑΣΕΙΣ ΜΕ ΤΟΥΣ ΠΟΛΙΤΕΣ» έως πόσες προτάσεις μπορεί να υποβάλλει στην παρούσα πρόσκληση;**

**Απάντησ**η: Η συμμετοχή σε έργα του μέτρου «ΚΑΙΝΟΤΟΜΕΣ ΔΡΑΣΕΙΣ ΜΕ ΤΟΥΣ ΠΟΛΙΤΕΣ» δεν επισύρει περιορισμό για μία πρόταση ανά δικαιούχο (Σχολή / Ερευνητικό Κέντρο). Ομοίως και για συμμετοχή δυνητικών δικαιούχων σε έργα του χρηματοδοτικού Προγράμματος **LIFE**.

**Ερώτηση 13.** **Ο περιορισμός που προκύπτει από την πρόταση της πρόσκλησης «*Εξαίρεση αποτελούν οι δικαιούχοι που δεν έχουν ολοκληρώσει έργα ενταγμένα σε Προγράμματα του ΠΤ οι οποίοι μπορούν να συμμετέχουν μόνο με μία πρόταση*» αφορά τη Σχολή ή ολόκληρο το Πανεπιστημιακό Ίδρυμα;**

**Απάντηση:** Ο περιορισμός για μία πρόταση αφορά μόνο τη Σχολή που υλοποιεί ενταγμένο έργο στο Πράσινο Ταμείο και όχι το σύνολο των Σχολών του Πανεπιστημιακού Ιδρύματος (όσες Σχολές του Πανεπιστημιακου Ιδρύματος δεν υλοποιούν έργο του ΠΤ μπορούν να υποβάλλουν έως δύο προτάσεις).

**Ερώτηση 14.** **Τα Ερευνητικά Πανεπιστημιακά Ινστιτούτα και Πανεπιστημιακά Ερευνητικά Κέντρα αποτελούν δικαιούχους της πρόσκλησης;**

**Απάντηση:** Τα Ερευνητικά Πανεπιστημιακά Ινστιτούτα και τα Πανεπιστημιακά Ερευνητικά Κέντρα, εφόσον αποτελούν νομικά πρόσωπα που ανήκουν σε Πανεπιστημιακά Ιδρύματα ή εποπτεύονται από αυτά, δεν νοούνται στην πρόσκληση ως Ερευνητικά Κέντρα του Ν.4310/2014 (βλ. ερώτηση 3) και επομένως δεν μπορούν να είναι δικαιούχοι / συνδικαιούχοι.

**Ερώτηση 15.** **Είναι δυνατή η συμμετοχή Αναπτυξιακών Εταιρειών των Δήμων ως συνδικαιούχων;**

**Απάντηση:** Οι Αναπτυξιακές Εταιρείες των Δήμων δεν θεωρούνται Δημόσιοι Φορείς και άρα δεν μπορούν να αποτελούν συνδικαιούχους στην πρόσκληση. Ωστόσο, όπως αναφέρει η Πρόσκληση: «*σύμπραξη μπορεί να πραγματοποιηθεί χωρίς να λαμβάνουν επιδότηση από το Πράσινο Ταμείο, με αποκλειστική ευθύνη του Συντονιστή Δικαιούχου*».

**Ερώτηση 16.** **Πώς θα πρέπει να γίνει η αναφορά των γενικών εξόδων (overheads) στο φύλλο «*Κατανομή δαπανών ανά δράση*» του πρότυπου αρχείου προϋπολογισμού;**

**Απάντηση:** Όπως αναφέρεται στο πρότυπο αρχείο προϋπολογισμού, ορθό είναι να γίνει συγχώνευση των κελιών της στήλης Κ στο φύλλο «*Κατανομή δαπανών ανά δράση*», καθώς τα έξοδα αυτά αφορούν το σύνολο του έργου και είναι άσκοπη η κατανομή τους ανά πακέτο εργασίας. Ωστόσο, τυχόν εσφαλμένη καταχώρηση ανά πακέτο δεν θα ληφθεί υπόψη και ούτε θα επηρεάσει τη βαθμολογία στη φάση της αξιολόγησης.

Σημειώνεται ότι το πρότυπο αρχείο προϋπολογισμού στην ιστοσελίδα του ΠΤ έχει εντικατασταθεί από μία επικαιροποιημένη του μορφή και συστήνεται να χρησιμοποιηθεί αυτό, καθώς έχει τροποποιηθεί ελαφρώς στα φύλλα «*1. Δαπάνες προσωπικού»* και «*2. Μετακινήσεις*»